
REPUBLIKA HRVATSKA
Županijski sud u Puli-Pola
Kranjčevićeva 8, 52100 Pula-Pola


Poslovni broj Kž-355/2021-6


U   I M E   R E P U B L I K E   H R V A T S K E

P R E S U D A 


Županijski sud u Puli-Pola, u vijeću sastavljenom od sudaca Sene Midžić Putigna, kao predsjednice vijeća, te Dorijane Dolenec Kujundžić i Gabrijele Marčeta Ferić, kao članova vijeća, uz sudjelovanje Adelite Vitasović, kao zapisničarke, u kaznenom predmetu protiv optuženika Borisa Štitića, zbog kaznenog djela iz čl. 247. st. 1. Kaznenog zakona (NN 125/11, 144/12, 56/15, 61/15, dalje u tekstu: KZ/11), odlučujući o žalbi optuženika Borisa Štitića podnesenoj putem braniteljice Marije Brčić, odvjetnice iz Splita protiv presude Općinskog suda u Splitu poslovni broj K-1071/2015-67 od 23.travnja 2021., na sjednici vijeća održanoj 5.listopada 2022.


p r e s u d i o   j e

Odbija se kao neosnovana žalba optuženika Borisa Štitića, te se potvrđuje prvostupanjska presuda.


Obrazloženje

1. Presudom Općinskog suda u Splitu poslovni broj K-1071/2015-67 od 23.travnja 2021.temeljem odredbe čl. 544. Zakona o kaznenom postupku (NN 152/08, 76/09, 80/11, 91/12-Odluka USRH, 143/12, 56/13, 145/13, 152/14, 70/17 i 126/19, dalje u tekstu: ZKP/08)  kazneni nalog Općinskog suda u Splitu poslovni broj K-1071/2015 od 29.ožujka 2015. protiv optuženika Borisa Štitića, zbog dva kaznena djela iz čl. 247.st. 1. KZ/11 počinjena u stjecaju u svezi s čl. 51. KZ/11 stavljen je izvan snage.

1.1.	 Istom presudom  je optuženik Boris Štitić oglašen krivim da je počinio u stjecaju dva kaznena djela protiv gospodarstva - prijevarom u gospodarskom poslovanju iz čl. 247. st. 1. KZ/11, a sve u svezi s čl. 51. KZ/11, te mu je za kazneno djelo prijevare u gospodarskom poslovanju iz čl. 247. st. 1. KZ/11 opisano pod toč.1. izreke presude, utvrđena kazna zatvora u trajanju od 6 mjeseci, te za kazneno djelo prijevare u gospodarskom poslovanju iz čl. 247. st. 1. KZ/11 opisano pod toč.2. izreke presude, utvrđena kazna zatvora u trajanju od 6 mjeseci, te je temeljem čl. 51. KZ/11 osuđen na jedinstvenu kaznu zatvora u trajanju od 10 mjeseci.

1.2.	 Temeljem odredbe čl. 56. KZ/11 optuženiku Borisu Štitiću je izrečena uvjetna osuda na način da se jedinstvena kazna zatvora u trajanju od 10 mjeseci na koju je osuđen neće izvršiti ako optuženik u vremenu provjeravanja od 3 godine od pravomoćnosti presude ne počini novo kazneno djelo.

1.3.	 Temeljem odredbe čl. 148. st. 1. u svezi s čl. 145. st. 2. t. 6. ZKP/08 optuženik Boris Štitić obvezan je plaćanja troškova kaznenog postupka  i to paušala u iznosu od 1.000,00 kuna, dok će o ostalim troškovima sud odlučiti naknadno posebnim rješenjem.

2.	Protiv pobijane presude pravodobnu žalbu podnosi optuženik Boris Štitić putem braniteljice Marije Brčić, odvjetnice iz Splita zbog bitne povrede odredba kaznenog postupka iz čl. 468. st. 1. t. 11. ZKP/08, povrede kaznenog zakona, pogrešno utvrđenog činjeničnog stanja i odluke o kazni s prijedlogom da se ukine pobijana presuda i predmet vrati prvostupanjskom sudu na ponovno odlučivanje. 

3.	U odgovoru na žalbu optuženika Borisa Štitića Općinsko državno odvjetništvo u Splitu navodi da je žalba optuženika neosnovana, te predlažu da se odbije žalba kao neosnovana.

4.	Županijsko državno odvjetništvo u Puli-Pola je nakon razgledavanja dopisom poslovni broj KŽ-DO-396/2021 od 26.kolovoza 2021. vratilo spis.

5.	Žalba optuženika Borisa Štitića nije osnovana.

6.	Žalitelj smatra da je pobijana presuda nerazumljiva glede odluke o kazni jer da je prvostupanjski sud najprije optuženika osudio na kaznu, a potom tek išao utvrđivati otegotne i olakotne okolnosti. Navedenim postupanjem da je povrijedio odredbe čl. 47. KZ/11 koje propisuju da će se individualizacija kazne izvršiti na način da se utvrđuju olakotne i otegotne okolnosti, te potom odmjeri kazna počinitelju. Zbog navedenog da prvostupanjski sud nije proveo individualizaciju kazne kako je to opisano u Kaznenom zakonu.

7.	Suprotno tvrdnjama žalitelja pobijana presuda je u dovoljnoj mjeri obrazložena glede svih odlučnih činjenica kako onih od značaja za utvrđenje postojanja kaznenog djela, tako i činjenica od značaja za odmjeru sankcije. Prilikom utvrđivanja i odmjere sankcije prvostupanjski sud nije povrijedio odredbe čl. 47. KZ/11. U obrazloženju prvostupanjski sud je utvrdio olakotne i otegotne okolnosti, dao razloge zbog čega je odmjerio takvu sankciju, te time nije povrijedio odredbe čl. 47. KZ/11 niti je počinio bitnu povredu odredba kaznenog postupka iz čl. 468.st. 1. t. 11. ZKP/08. 

8.	Žalitelj navodi da svjedoci oštećenici nisu iskazivali na raspravi, a da su ispitani protivno odredbama čl. 289. st. 1. ZKP/08 tj. da nisu najprije iskazivali o svemu što im je poznato, a potom da su im postavljena pitanja, već da je prvostupanjski sud njihove pisane obavijesti tretirao kao iskaz. Time da je postupio protivno odredbi čl. 289. st. 1. ZKP/08 i povrijedio pravila Zakona o kaznenom postupku. 

9.	Takve tvrdnje žalitelja nisu prihvatljive. Iskazi svjedoka pročitani su uz suglasnost stranaka, te stranke nisu tražile neposredno ispitivanje svjedoka, pa je prvostupanjski sud iste pročitao, cijenio i odluku temeljio na iskazima svjedoka oštećenika. Odluka se ne temelji na pisanim obavijestima oštećenika koje bi bile tretirane kao svjedočki iskaz, jer su pročitani iskazi svjedoka koji su ispitani na Općinskom državnom odvjetništvu u Splitu i to uz sva potrebna upozorenja. Iz sadržaja navedenih zapisnika o ispitivanju oštećenika žrtvi proizlazi da su žrtve iskazivale u narativu, a ne da su iskazivale isključivo na temelju postavljanja pitanja kako to tvrdi žalitelj.

10.	Ni žalba podnesena zbog pogrešno utvrđenog činjeničnog stanja nije osnovana. 

11.	Žalitelj smatra da je prvostupanjski sud pogrešno utvrdio činjenice jer optuženik Boris Štitić nije priznao niti objektivne, niti subjektivne elemente bića kaznenog djela. Pogrešnim smatra zaključak prvostupanjskog suda da je optuženik Boris Štitić zatajio financijske probleme u kojima se našlo njegovo društvo, jer da je opće poznata činjenica da se 90% društva u Republici Hrvatskoj nalazi u financijskim problemima, pa da ipak nastavlja poslovati. Zbog navedenog da ne postoji obveza poduzetnika da svakom kupcu prezentira svoje financijske probleme. Blokada računa tvrtke da je nastupila nakon naručivanja robe, pa je optuženik Boris Štitić zatražio od dobavljača povrat novčanih sredstava, koja su mu sredstva i vraćena, ali ih je uzelo Ministarstvo financija. Oštećenicima je vraćen novac, te oni ne trpe štetu. Zbog navedenog žalitelj smatra da optuženik Boris Štitić nije pribavio nikakvu imovinsku korist, niti da je išta lažno predočavao oštećenicima.

12.	Suprotno tvrdnjama žalitelja pravilno je prvostupanjski sud utvrdio sve odlučne činjenice, pa tako i one vezano uz namjeru optuženika Borisa Štitića koji je postupao kao direktor TD "Gruponko" j.d.o.. Pravilno utvrđuje da je optuženik Boris Štitić oštećenicima Romi Puhariću i Borku Žamiću neistinito prikazao da će im isporučiti robu, a što optuženik Boris Štitić nije učinio ni nakon što su oni novac uplatili. Tvrdnje žalitelja da bi optuženik Boris Štitić zatražio od dobavljača povrat novčanih sredstava koji su uplatili oštećenici, ali da mu ih je uzelo Ministarstvo financija, nema potkrijepe u izvedenim dokazima. Oštećenici Roma Puharić i Borko Žamić u iskazu ne navode da su tražili povrat novca već naprotiv da su tražili isporuku robe. Po isteku roka za isporuku, da im je optuženik Boris Štitić obećavao da će istu im isporučiti. Uz to oštećenik Roma Puharić robu je naručio tijekom lipnja, te je rok isporuke bio dva tjedna od uplate cijene, te oštećenik navodi da je optuženik Boris Štitić njemu obećavao isporuku robe. Pravilno se prvostupanjski sud poziva i na email korespondenciju, već utvrđuje da je istom optuženik Boris Štitić zatajio stvarne financijske probleme, nije spominjao blokadu računa, te da se opravdavao drugim razlozima. Oštećenika je uvjeravao da je uređaj naručen i da će stići, te se nakon toga opravdavao da je došlo do phisinga dok je plaćao preko Interneta i nastavno uvjeravajući oštećenika da će mu isporučiti uređaj, a nakon toga da je prestao sa njime komunicirati i javljati mu se na mobitel i ugasio web shop, te ukinuo sve oglase, zbog čega se oštećenik Roma Puharić odlučio sve prijaviti policiji. 

13.	Djelo počinjeno na štetu Borka Žamića opisano pod toč.2. počinjeno je tijekom kolovoza 2014. dakle nakon isteka roka za isporuku predmeta na koja se obvezao oštećeniku Romi Puhariću, pa to tim više nisu osnovane tvrdnje žalitelja da bi   optuženik Boris Štitić tražio povrat novca od isporučitelja. Rok za isporuku oštećeniku Borku Žamiću bio je 7 dana od uplate iznosa kojeg je Borko Žamić uplatio 18.kolovoza 2014. Budući je optuženik Boris Štitić razne isprike Romi Puhariću davao prije nego što je Borko Žamić naručio mobitel to dodatno tvrdnje žalitelja nisu prihvatljive. 

14.	Žalitelj smatra da su financijski problemi opće poznati, pa da zbog toga optuženik Boris Štitić nije bio dužan upoznati oštećenika sa svojim problemima, te da to isključuje postojanje prijevarne namjere. Takve tvrdnje žalitelja nisu prihvatljive. Pravilno je prvostupanjski sud utvrdio da su optuženiku Borisu Štitiću kao direktoru trgovačkog društva bili poznati stanje i obveze društva, te financijski problemi koje društvo ima, te da je lažno predočio oštećenicima da će im robu isporučiti nakon što izvrše uplatu. 

15.	Valjano zaključuje prvostupanjski sud da je optuženik Boris Štitić lažno predočavao oštećenicima da će robu isporučiti postupajući pri tom u svojstvu direktora TD "Gruponko" j.d.o.o., a u cilju da pribavi imovinsku korist za to društvo, te da je u gospodarskom poslovanju lažnim prikazivanjem činjenica doveo u zabludu oba oštećenika.

16.	Da optuženik Boris Štitić nije imao namjeru isporučiti robu koju su oštećenici platili trgovačkom društvu proizlazi iz okolnosti što on robu nije isporučio  ugovorenom roku, a oštećenicima je davao razna opravdanja za takve postupke. Zbog okolnosti što optuženik Boris Štitić nije isporučio robu ni vratio novac, oštećenici su podnijeli kaznene prijave. Okolnost što je oštećenicima nakon toga vratio novac ne isključuje prijevarnu namjeru. Do vraćanja novca došlo je nakon što su oštećenici podnijeli kaznene prijave i nakon što je podignuta optužnica i izdan kazneni nalog,  pa je te okolnosti prvostupanjski sud pravilno cijenio samo kao olakotnu okolnost prilikom odmjere sankcije.

17.	Obzirom je optuženik Boris Štitić prijevarno postupao u odnosu na dva različita oštećenika u dva navrata, da između radnji ne postoji vremenski kontinuitet, to je pravilno prvostupanjski sud okvalificirao kao dva kaznena djela prijevare u gospodarskom poslovanju iz čl. 247. st. 1. KZ/11, a koja su djela počinjena u stjecaju.  Pravilno je prvostupanjski sud za svako od tih djela utvrdio pojedinačne kazne od 6 mjeseci, a potom primjenom odredbi čl. 51. KZ/11 osudio na jedinstvenu kaznu zatvora u trajanju od 10 mjeseci.  Na navedenu kaznu temeljem čl. 56. KZ/11  primijenio je uvjetnu osudu odredivši da se kazna neće izvršiti ako optuženik Boris Štitić u vremenu provjeravanja od 3 godine od pravomoćnosti presude ne počini novo kazneno djelo. 

18.	Izrečena sankcija i po ocjeni ovog drugostupanjskog suda primjerena je svim utvrđenim olakotnim i otegotnim okolnostima, te je prvostupanjski sud u dovoljnoj mjeri vodio računa o kriminalnoj količini i jačini ugrožavanja i povredi zaštićenog dobra, te utvrđenim olakotnim i otegotnim okolnostima.

19.	Kao olakotne okolnosti prvostupanjski sud je optuženiku Borisu Štitiću cijenio obiteljske i materijalne prilike, djelomično priznanje činjeničnih navoda utvrđenih kaznenih djela, te odnos prema oštećenicima kojima je u konačnici podmirio prouzročenu štetu. Izrečena sankcija nije prestroga imajući u vidu utvrđene otegotne okolnosti jer je optuženik Boris Štitić osuđivan u tri navrata, od čega jednom zbog kaznenog djela iz čl. 247. st. 1. KZ/11, za koja su mu već izricane uvjetne osude.

20.	Ispitujući presudu po službenoj dužnosti u smislu čl. 476. ZKP/08 ovaj drugostupanjski sud nije našao da bi prvostupanjski sud počinio bitnu povredu odredaba kaznenog postupka iz čl. 468. st. 1. t. 1., t. 5., t. 6., t. 9. - t. 11., st. 2. ZKP/08, a niti da bi na štetu optuženika bio povrijeđen kazneni zakon.

21.	Slijedom izloženog, a temeljem čl. 482. ZKP/08 odlučeno je kao u izreci ove drugostupanjske presude.

U Puli-Pola 5.listopada 2022.

	Zapisničarka

Adelita Vitasović,v.r.
	
	Predsjednica vijeća

Sena Midžić Putigna,v.r. 

